|  |
| --- |
| **Ps. 122:1-6**  **“Vreugde en besorgdheid oor Jesus se bruid – die gemeente.”**  *Andries Burger, GKP & NHKP, 09 Januarie 2022* |

*Sing:* *Lied 475:1,2; Ps. 116:1,5,7,10(T); Lied 260:1,2,6,11; “Verbly jou in die Heer!”; Sb. 18-7:1,9,10,11; “Vrede”*

**<< Lees Ps. 122>>**  (Hou jou Bybel oop...)

Het jy al regtig met jou hele hart verlang?

Kan jy jou die verlange indink van mense in ouetehuise tydens die Covid inperking wat vir maande nie hulle kinders kon sien nie...

Kan jy hulle blydskap indink as hulle uitgenooi word om weer na die familie toe te kan gaan en almal te ontmoet ... en hulle vreugde om daar te wees!

Vir party jonger mense is die verlange dalk om in die voorste ry van Justin Bieber se konsert te wees later vanjaar, of om die eindstryd van ŉ wêreldbeker te kan bywoon of om ŉ dag lank saam met Giniel de Villiers in die Dakar te ry...

Hoe bly sal jy wees as jy so ŉ uitnodiging sou kry ...

hoe bly sal jy wees om daar te wees?

Dit is die soort vreugde waarvan Dawid skryf in Ps. 122 ... en báie meer.

Al het hy God goed geken en naby Hom gelewe,

loop hy oor van blydskap omdat hulle hom genooi het om saam te gaan na die huis van die Here toe. (v.1)

Ken jy hierdie blydskap om uitgenooi te word om God te ontmoet saam met sy ander kinders?

Ken die opgewondeheid wat oorloop sodat jy ander nooi om saam met jou te kom?

Ek dink ons het al vergeet wat ŉ wonder dit is, dit het vir ons so alledaags geword dat ons dit nie meer waardeer vir wat dit regtig is nie...

Ons moet besef wat ŉ godswonder dit is vir ons om saam te kan kom om Hom te ontmoet.

Ons wat netsoos ons eerste voorouers uit sy teenwoordigheid verban is, ons wat in sy heilige teenwoordigheid sou verskroei en wegbrand weens ons sonde ...

Óns word uitgenooi om Hom weer te ontmoet...

Nie in sy hof voor sy regbank waar die ewige helse doodstraf ons verdiende loon is nie, nee... uitgenooi na sy huis toe.

Besef ons sy liefde, sy barmhartigheid en genade om dit moontlik te kon maak?

Ons moet besef watter prys dit die Vader gekos het om sy Seun te stuur en Hom onskuldig in mense se plek te straf en te verwerp,

ons moet besef wat dit die Seun van God gekos het om Homself oor te gee sodat sy lewensoffer ons kan bevry van die sondestraf en heerskappy, en sodat ons sy geregtigheid en gehoorsame heiligheid kan ontvang;

ons moet die wonder besef van die Heilige Gees wat ons opwek uit ons sondedood en geloof in ons werk om daardeur die verlossing van Christus te ontvang,

alles sonder dat ons íets daarvan verdien!

Besef ons nog die kontras?

Nie meer die helse verwerping wat ons verdien nie, maar aanneming as God se kinders...

Nie meer verban in die buitenste duisternis nie, maar uitgenooi in die lig na die huis van die Here!

Hoe kan gelowiges onaangeraak bly deur hierdie heerlike uitnodiging?

Nie net om in Hom te glo en met Hom versoen te wees nie, maar spesifiek om saam ander uitgenooi te word om Hom in sy huis te ontmoet?

Hoe kan ons dit nalaat om ander te nooi, en wéér te nooi en aan te moedig om in hierdie blydskap te kom deel?

\*\*

Na die blydskap om genooi te word,

roep Dawid in v. 2 opgewonde in dankbaarheid uit – “en nou is ons hier binne-in jou...”

Waar is hy?

Uit die konteks van v. 1 is hy nou daar waarheen hy uitgenooi is – in “die huis van die Here”.

Maar hy koppel “huis van die Here” aan die plek waar hy is, Jerusalem.

God het lank tevore al vir die plek vir Abraham gewys waar Hy aanbid wou word, daar waar Hy vir Isak geoffer het.

Dit dit is waar Jerusalem later gebou is,

dit is daarheen wat Dawid die ark as simbool van God se teenwoordigheid gebring het,

dit is daar waar Salomo later die tempel sou bou.

Dawid gebruik Jerusalem as ŉ metafoor, ŉ beeldspraak vir die huis van die Here.

Wat hy van Jerusalem sê, gaan oor die stad destyds,

maar wat hy van Jerusalem sê, sê hy ook van die “huis van die Here”

want die hele psalm gaan steeds oor die “die huis van die Here.”

(v. 3) Jerusalem is goed gebou of soos dit ook vertaal kan word – dit is goed saamgevoeg, in eenheid saamgebind.

Die stad is nie ŉ klomp los gehuggies wat deur die eerste wind weggewaai of deur die eerste stormbui weggespoel gaan word nie, goed gebou,

en daarby is die mure om die stad stewig as verdediging teen vyande.

(v.4) Jerusalem is die plek waar al die stamme van God se volk bymekaar kom soos God voorgeskryf het.

Die volle betekenis van die opdrag kan mens só vertaal,

hulle kom bymekaar as ŉ “voorskriftelike getuienis van God se verbond met al die stamme van Israel.”

Al verskil die stamme baie van mekaar

is daar ŉ eenheid tussen hulle omdat almal een is in dieselfde verbond van God.

Hulle samekoms is ŉ getuie daarvan dat hulle deel in God se verbond,

hulle kom bymekaar om hulle Verbondsgod te loof en te prys, om Hom te aanbid.

(v. 5) Dit is daar in Jerusalem waar die konings uit die geslag van Dawid regeer

en waar hulle God se reg handhaaf in hulle regering.

Daar is geen sprake van onreg en korrupsie en onderdrukking nie.

Jerusalem –

goed, stewig en beskermend;

waar almal in God se verbond in eenheid bymekaarkom om Hom te verheerlik; en

waar God se reg geskied deur sy beloofde regeerders.

Dit klink wonderlik, te goed om waar te wees –

want ons weet dat dit nie is hoe dit in Jerusalem gegaan het nie.

Selfs Dawid se regering was nie aldag die Here se reg nie.

Jerusalem beteken wel “stad van vrede”, maar dit was vredevol nie.

Jesus roep in Luk. 13:34 uit, *34“Jerusalem, Jerusalem! Jy wat die profete doodmaak en die boodskappers stenig wat na jou toe gestuur is, hoe dikwels wou Ek jou kinders bymekaarmaak soos 'n hen haar kuikens onder haar vlerke, maar julle wou nie!*

Dit was Jerusalem se regeerders wat die Seun van God gekruisig het,

en dit is Jerusalem wat later deur God verwoes word om selfs tot vandag nog net konflik en onrus ken.

Kom jy agter dat Dawid van iets meer praat as die fisiese stad Jerusalem?

Soos ons voorheen uit die konteks van v. 1 en 2 afgelei het,

kan ons uit die konteks van v. 3-5 ook sien:

Hy praat wel van die stad Jerusalem, maar dit is eintlik ŉ metafoor, ŉ beeldspraak vir die “huis van die Here”, én ŉ beeldspraak vir die kerk van die Here.

Want in Op. 19 tot 22 word die kerk van Christus, die gemeente van gelowiges, die bruid van die Lam genoem,

en wanneer die engel vir Johannes hierdie bruid, hierdie gemeente van Christus wys –

dan wys hy vir hom die nuwe Jerusalem as beeldspraak vir die volmaakte gemeente op die nuwe aarde.

Ook in Hebreërs 12:34 lees ons dat ons as gelowiges by die hemelse Jerusalem gekom het.

In Ef. 2:19-22 skryf Paulus vir gelowiges,

*“Julle is ...* *lede van die huisgesin van God.*

*20Julle is 'n gebou wat opgerig is op die fondament van die apostels en die profete, 'n gebou waarvan Christus Jesus self die hoeksteen is.*

*21In Hom sluit die hele gebou saam en verrys dit tot 'n heilige tempel vir die Here, 22in wie julle ook saam opgebou word as 'n geestelike huis waarin God woon.*

Ons wat hier bymekaar is as gemeente is ŉ geestelike huis van God,

ons is reeds die bruid van die Lam en die Heilige Gees is gaandeweg met ons besig om ons te verander sodat ons al meer-en-meer soos die nuwe Jerusalem te lyk.

As ons nou weer kyk na Ps. 122 dan sien ons

Dat dit gaan oor elke gelowige wat die blydskap sal ken om genooi te word na die huis van die Here toe, en hier is ons nou ... in die gemeente.

Die gemeente wat goed gebou is op die fondamente van die apostels, met Christus as hoeksteen is ons ŉ geestelike huis waarin God woon.

Hier in die gemeente waar mense van verskillende geaardhede en gewoontes en voorkeure en selfs verskillende tale en rasse bymekaar is

sodat ons saamwees getuig dat ons deel gekry het in God se ewige verbond met alle gelowiges en in die nuwe verbond wat beseël is in Jesus se bloed.

(Dit is sy opdrag dat ons mekaar sal uitnooi en aanmoedig om saam te kom en dat ons nie van die gemeente se samekomste sal wegbly nie. Daar is nie ŉ ander manier om Heb. 10:24-25 te verstaan nie.)

Hier in die gemeente waar Jesus Christus, ewige Koning uit die geslag van Dawid, sy reg deur sy Woord in die gemeente laat bedien.

Na die blydskap van aanbidding ín en daam met die huis van die Here fokus die res van die psalm op gebed vir die gemeente, die huis van die Here.

(v.6) Hy bid vir vrede in die gemeente en dat dit rustig sal gaan met almal wat die huis van die Here liefhet.

(v.7) Hy bid dat daar vrede sal wees van buite maar veral ook vrede in elke huisgesin van die gemeente.

Hy bid niks vir homself nie, net vir ander –

ter wille van sy broers en susters en sy vriende (v.8) en

in v.9 bid hy en verbind hy homself daartoe om te streef na dit wat vir die gemeente goed sal wees.

Hy bid nie vir voorspoed en gemak nie, maar vir vrede...

Hoe is dit met ons gestel, met my en met jou?

Bid ons vir die gemeente?

Bid ons vir vrede en harmonie in die gemeente terwyl God se waarheid en sy reg geld?

Bid ons vir ons broers en ons susters en ons vriende in die gemeente en vir hulle vrede?

Is dit nie so dat ons soms, selfs gereeld eerder mor oor dinge in die gemeente as wat ons daaroor bid en op God vertrou vir uitkoms nie?

En as ons bid wonder ek of ons nie eerder bid vir wat ons in die gemeente wil hê of anders wil hê as wat dit is nie.

Nee,

ons moet ons gewig ingooi en saamwerk en streef na dit wat vir die gemeente goed sal wees,

en ons gebede moet nie op ons fokus nie maar op die Here en sy huis,

op Christus en sy bruid – ons broers en susters en vriende saam in die huis van die Here.

Ons is twee kerke bymekaar wat ŉ pad begin loop om as een gemeente saam te werk.

Ons moet van die begin af reg dink en reg optree oor die gemeente van Christus.

Laat ek opsom:

Die Here bou sy gemeente en Hy bou dit goed;

Hy voeg ons saam en bind ons saam in eenheid.

Van verskillende huise en gewoontes en voorkeure en selfs verskillende tale en rasse beveel Hy ons om saam te kom om Hom te prys

sodat ons saamwees elke week by elke byeenkoms sal getuig van ons eenheid om deel te hê aan sy verbond. (Is jy deel van sy gemeente? Dan sal jy tog daar wees waar die gemeente bymekaar kom.)

In sy gemeente gee Hy gawes wat Christus se heerskappy in sy evangelie reg moet verkondig en toepas soos wat Hy dit self gee in sy Woord en die werk van sy Heilige Gees.

In die Here se huis, hier in die gemeente waar Hy ons saambind

moet ons streef na wat goed sal wees vir die gemeente, dit is immers Christus se bruid.

En ons moet ons gedagtes en ons gebede nie fokus op wat ons wil hê of hoe ons daarvan hou nie –

ons moet streef na dit wat vir die gemeente goed sal wees, en ons moet bid vir die vrede in die gemeente en vir die vrede van ons broers en ons susters en ons vriende in die gemeente.

Waarom?

Ter wille van Christus se bruid, ter wille van ons Bruidegom Jesus Christus, gehoorsaam aan sy opdrag.

En natuurlik dit waarmee David die Psalm begin het:

Ons blydskap om genooi te word na die huis van die Here toe, en om dan te kom!

Laat jou blydskap oor Christus en sy bruid uitkring in jou uitnodiging aan ander om te deel in hierdie blydskap.

God is besig om ons saam te bind as ŉ nuwe gemeente –

is jy bly daaroor, kom jy en nooi jy ander uit?

Kom en nooi ander saam

om God hier saam te prys en

om Hom verder te leer ken en

om deur geloof deel te word van sy huisgesin en al meer deel te kry aan die vrede in sy huis –

die vrede wat Hy in en deur die gemeente laat bedien.

O...

Mag ons borrel en bruis van blydskap om deel te kan wees van God se huisgesin wat saamkom om Hom te aanbid en te prys,

mag ons nooit skaam wees of moeg word om ander saam te nooi nie,

mag ons streef na wat vir die gemeente goed sal wees,

mag ons aanhou om vurig te bid vir die gemeente se vrede

ter wille van ons broers en ons susters en

ter wille van die Naam van ons Vredevors, Jesus Christus ons Here.

Amen